钦定古今图书集成/明伦汇编/官常典/第423卷 > 唐
## 钦定古今图书集成/明伦汇编/官常典/第423卷 > 唐

唐因隋殿内省改为殿中省，专司仪卫，以尚乘、尚辇
属之。而卫尉寺掌器械文物，供羽仪节钺之属。
按《唐书百官志》：“殿中省，监一人，从三品；少监一人，从
四品上；丞二人，从五品上。监掌天子服御之事。其属
有六局，曰尚食、尚药、尚衣、尚乘、尚舍、尚辇。少监为之
贰。凡听朝，率属执伞扇，列于左右。大朝会、祭祀则进
爵，行”幸则侍奉。仗内骖乘，百司皆纳印而藏之，大事
听焉。有行从百司之印。左右仗厩，左曰奔星，右曰“内
驹。”两仗内又有六厩：一曰左飞，二曰右飞，三曰左万，
四曰右万，五曰东南内，六曰西南内。园苑有官马坊，
每岁河、陇群牧，进其良者以供御。六闲马，以殿中监
及尚乘主之。主事二人，从九品上。

〈注〉武德元年，改殿内监曰“殿中省。”龙朔二年曰“中御府”，监曰“大监”，丞曰“大夫。”有令史四人，书令史十一人，左右仗千牛各十人，掌固、亭长各八人，

进马五人，正七品上。掌大陈设，戎服执鞭，居立仗马
之左，视马进退。

〈注〉天宝八载，罢南衙，立仗马，因省“进马。”十二载复置。乾元后又省，大历十四年复。

尚乘局：奉御二人，正五品下；直长十人，正七品上。掌
内外闲厩之马。左右六闲：一曰飞黄，二曰吉良，三曰
龙媒，四曰𫘦𬳿，五曰𫘝𫘨，六曰天苑。凡外牧，岁进良
马，印以三花飞凤之字。飞龙厩日，以八马列宫门之
外，号“南衙立仗马”，仗下乃退。大陈设则居乐县之北，
与象相次

〈注〉龙朔二年，改尚乘局曰“奉驾局。”有书令史六人，书吏十四人，直官二十人，习驭五百人，掌闲五千人，典事五人，兽医七十人，掌固四人。习驭，掌调六闲之马。掌闲，掌饲六闲之马，治其乘具鞍辔。典事，掌六闲刍粟。太宗置司廪、司库。高宗置习驭、兽医、

司廪、司库各一人，正九品下。掌六闲槁秸出纳。奉乘
十八人，正九品下。掌饲习御马。

尚辇局：奉御二人，正五品下；直长三人，正七品上；尚
辇二人，正九品下。掌舆辇伞扇，“大朝会则陈于庭，大
祭祀则陈于庙，皆伞二翰一，扇一百五十有六，既事
而藏之。常朝则去扇，左右留者三。”

〈注〉龙朔二年，改尚辇局曰“奉轝局。”有书令史二人，书吏四人，七辇、主辇各六人，掌扇六十人，掌翰三十人，掌辇四十二人，奉轝十五人，掌固六人。掌扇、掌翰，掌执伞扇、纸笔砚杂供奉之事。掌辇掌率主辇以供其事。高宗置掌翰。

卫尉寺：卿一人，从三品少卿二人，从四品上；丞二人，
从六品上。掌器械文物，总武库、武器、守宫三署。兵器
入者，皆籍其名数。祭祀、朝会，则供羽仪、节钺、金鼓、帷
帟、茵席。凡供宫卫者，岁再阅，有敝则修于少府。主簿
二人，从七品上；录事一人，从九品上。

〈注〉龙朔二年，改曰“司卫寺”，卿曰“正卿”，少卿曰“大夫。”武后光宅元年又改，有府六人，史十一人，亭长四人，掌固六人。

丞“掌判寺事，办器械出纳之数。大事承制敕，小事则
听于尚书省。”

两京武库署：令各二人，从六品下；丞各二人，从八品
下。掌藏兵械。有赦，建金鸡，置鼓宫城门之右，“大理及
府县囚至则击之。”监事各一人，正九品上。诸署监事，
品同。

〈注〉有府各六人，史各六人，典事各二人，掌固各五人。开元二十五年，东都亦置署。

武器署：令一人，正八品下；丞二人，正九品下。掌外戎
器。祭祀巡幸，则纳于武库。给六品以上葬卤簿棨戟。
凡戟，庙、社、宫殿之门二十有四，东宫之门一十八，一
品之门十六，二品及京兆、河南、太原尹、大都督、大都
护之门十四，三品及上都督、中都督、上都护、上州之
门十二，下都督、下都护、中州、下州之门各十。衣幡坏
者，五岁一易之。薨卒者，既葬追还。监事二人。

〈注〉有府二人，史六人，典事二人，掌固四人。贞观中，东都亦置署。

守宫署：令一人，正八品下。丞二人，正九品下。掌供帐
帟。祭祀、巡幸，则设王公百官之位。吏部、兵部、礼部试
贡举人则供帷幕。王公婚礼亦供帐具。“京诸司长上
官以品给，其床罽供蕃客，帷帟则题岁月。席寿三年，
毡寿五年，褥寿七年。不及期而坏，有罚。”监事二人。

〈注〉有府二人，史四人，《掌设》六人，幕士八十人，《掌固》四人。